පොළොන්නරුව රාජධානිය යනු ලංකාවේ රාජ්‍ය වංශයන් තුළ ඉතා සුවිශේෂී ඉතිහාසයකට හිමිකම් කියන්නා වූ රාජධානියකි. විශේෂයෙන් රට ස්වයංපෝෂිත ආර්ථික ක්‍රමයකට ගෙන යාමට පොළොන්නරු රාජධානිය තුළ දී එකළ පාලකයන්ට හැකි විය. එමෙන්ම වෙහෙර විහාර, දේවාලයන් ඇතුළු පූජනීය වශයෙන් වැදගත්කමක් ඇති ස්ථානයන්ද රැසක් පොළොන්නරු යුගයේදී නිර්මාණය වී තිබේ. වර්තමානයේදී අපට දැක බලාගැනීමට ඇත්තේ එහි නටඹුන්ය. බොහෝ දෙස් විදෙස් සංචාරකයන්ගේ වන්දනාමානයට පාත්‍ර වන පොළොන්නරුවේ නටඹුන් කිහිපයක තොරුතුරු අද අප ඔබට ගෙන එන්නෙමු. පොළොන්නරුවෙහි නටඹුන් නැරඹීමට යාමේදී ප්‍රථමයෙන්ම අපට හමුවන්නේ ඉපැරණි රජමාලිගයක කොටස්ය. මෙම ගොඩනැගිල්ලේ පියගැටපෙළෙහි ඉහළ අන්තයේ දොරටුව අභියස ඇති ගල්ලෑල්ල මත කොටා ඇති ලිපියකට අනුව මෙය රාජ වෛශ්‍යා භූජංග මණ්ඩපය නම් වූ මහා පරාක්‍රමබාහු රජු විසින් ඉදිකළ රාජ සභා ගොඩනැගිල්ල ලෙස හඳුනාගෙන තිබේ. කැටයම් සහිත ගලින් නිම කරන ලද මාලක තුනෙන් ඉහළම මාලකය මත ගල් ටැම් නංවා ඉදිකර ඇති මේ අලංකාර ගොඩනැගිල්ල දැව පරාල යොදා උළු සෙවිල්ලූ පියස්සකින් යුක්තව තිබෙන්නට ඇති බව පුරාවිද්‍යා මතයයි. එහෙත් දැනට පෙනෙන අන්දමට ගොඩනැගිල්ල පරාක්‍රමබාහු රජුට පසු කාලෙක නැවත කරන ලද ප්‍රතිසංස්කරණයක් බව මෙහි සිදුකළ පර්යේෂණ වලින් තහවුරු වී ඇත. ඇතැම් විට මෙය සිදුවන්නට ඇත්තේ දඹදෙණි යුගයේදී හෙවත් ක්‍රිස්තු වර්ශ 13 වන සියවසේදී විය හැකි බව පුරාවිද්‍යාඥයන් පවසයි. පොළොන්නරු යුගයෙහි සිටි කැටයම්කරුවන්ගේ දස්කම් මෙම ගොඩනැගිල්ල පුරාවට පෙනෙන්නට තිබේ.
රට ස්වයංපෝෂිත ආර්ථික ක්‍රමයකට ගෙන යාමට හැකිවූ රාජධානිය කුමක්ද?
පොළොන්නරුව රාජධානිය